title: Sebastian Lang

text: Sebastian Lang (s. 15. syyskuuta 1979 Erfurt, Saksan demokraattinen tasavalta) on saksalainen maantiepyöräilijä. Hän kilpaili ammattilaisena 2002–2011 edustaen 2002–2008 saksalaista Gerolsteiner-tallia ja 2009–2011 belgialaista Silence-Lotto / Omega Pharma-Lottoa.


title: Sebastian Lang

text: Langia pidettiin hyvänä aika-ajana, josta osoituksena on vuoden 2006 Saksan aika-ajon mestaruus. Lang on pituudeltaan 187 cm ja hän painoi aktiivivuosinaan 75 kg.


title: Dierfeld

text: Dierfeld on kunta Saksassa Rheinland-Pfalzin osavaltion Bernkastel-Wittlichin piirikunnassa. Asukkaita Dierfeldissä oli 31. joulukuuta 2007 kahdeksan ja väestötiheys oli 5 as./km². Kunnan pinta-ala on 1,54 km². Kunta sijaitsee 420 metrin korkeudessa merenpinnasta. Dierfeldin pormestari ("Ortsbürgermeister") on Gerhard von Greve-Dierfeld. Kunnan postinumero on 54533.


title: Dierfeld

text: Dierfelfin naapurikunnat ovat Wallscheid, Mückeln, Oberscheidweiler, Hasborn, Niederöfflingen ja Oberöfflingen. Dierfeld on Rheinland-Pfalzin osavaltion pienin kunta ja koko Saksankin pienin itsenäinen kunta.


title: Dierfeld

text: Vuoden 2004 kunnallisvaaleissa Dierfeldin kunnanvaltuustoon valittiin kuusi valtuutettua. Äänestysprosentti oli 100 %.


title: Finland Freakout 1971

text: Finland Freakout 1971 on Pink Fairiesin arkistolivealbumi vuodelta 2008. Se on taltioitu Suomessa Turun Ruisrock-festivaaleilla 21. elokuuta 1971. Taltioinnin on tuottanut alun perin Yleisradio. Albumi on yhtyeen hyväksymä ja rumpali Russell Hunter on kirjoittanut muistelmansa tapahtumasta kansivihkoon.


title: Karel Gut

text: Karel Gut (16. syyskuuta 1927 Uhříněves, nyk. Praha – 6. tammikuuta 2014 Praha, Tšekki) oli tšekkoslovakialainen jääkiekkoilija ja jääkiekkovalmentaja.


title: Karel Gut

text: Talviolympialaisissa hän pelasi kolmesti: Oslossa 1952 Tšekkoslovakia oli neljäs, Cortina d’Ampezzossa 1956 viides ja Squaw Valleyssa 1960 neljäs. Yhteensä Gut teki 114 maaottelussaan 35 maalia. Seuratasolla Gut pelasi maansa Extraligassa.


title: Karel Gut

text: Pelaajauransa jälkeen Gut toimi valmentajana. Hän valmensi Tšekkoslovakian maajoukkuetta vuosina 1973–1979. Vuosina 1976 ja 1977 Tšekkoslovakia voitti maailmanmestaruuden. Vuosina 1994–2004 hän toimi Tšekin jääkiekkoliiton johdossa.


title: Karel Gut

text: Gut valittiin International Ice Hockey Federation Hall of Fameen 1998. Hän kuoli Prahassa 6. tammikuuta 2014, 86-vuotiaana.


title: Agder Energi

text:
Agder Energi (AE) on norjalainen Agderissa toimiva energiakonserni, jonka pääkonttori sijaitsee Kristiansandissa. Se on Norjan neljänneksi suurin energiayhtiö vesivoiman määrässä mitattuna.
Konsernin liiketoimialat on organisoitu tytäryhtiöihin, jotka toimivat useilla Agderin paikkakunnilla. Konserni omistaa kokonaan 31 ja osittain 16 voimalaitosta, jotka tuottavat vuosittain keskimäärin 7,3 TWh sähköä, kuusi prosenttia maan kokonaissähköntuotannosta. Osa voimaloista sekä siirtoverkkolinjoista sijaitsee myös Telemarkissa ja Rogalandissa.


title: Agder Energi

text: Kaikki Sørlandetin taloudet ovat AE:n verkkoasiakkaita ja suurin osa alueen sähköasiakkaista ostaa sähkönsä tytäryhtiö LOS:ilta.


title: Agder Energi

text: Vesivoiman ja sähkön lisäksi yhtiö on aktiivinen tuulivoiman, bioenergian, kaukolämmön, laajakaistaverkkojen, sähköasennuspalveluiden, energia-alan talouden, konsulttipalvelujen, sekä talous- ja hallintopalveluiden tuottaja.


title: Agder Energi

text: Yhtiö perustettiin 30. kesäkuuta 2000. Agderin 30 kuntaa päättivät tuolloin fuusioida aiemmat energiayhtiöt Aust-Agder Energi AS:n, Kristiansand Energiverk AS:n sekä Vest-Agder Energiverk DA:n.


title: Euroopan sairas mies

text: ”Euroopan sairas mies” on nimitys, jota on käytetty valtiollisesta tai taloudellisesta taantumisesta kärsivistä eurooppalaisista valtioista. Ensisijaisesti fraasi liittyy 1800-luvulla rappeutuneeseen Osmanien valtakuntaan. Lempinimen keksijänä pidetään tavallisesti Venäjän keisari Nikolai I:ä, jota Russellin jaarli siteerasi, mutta täyttä varmuutta nimityksen alkuperästä ei kuitenkaan ole.


title: Euroopan sairas mies

text: Myöhemmin sitä on käytetty heikosta taloustilanteesta kärsineistä maista, kuten Isosta-Britanniasta ja Irlannista 1960- ja 1970-luvuilla, Venäjästä ja muista Itä-Euroopan maista Neuvostoliiton hajoamisen jälkeen sekä 1990-luvulla jälleenyhdistymisen aiheuttamista ongelmista kärsineestä Saksasta. Vuonna 2005 brittiläinen The Economist -lehti kirjoitti nyky-Italiasta kutsuen sitä ”Euroopan todelliseksi sairaaksi mieheksi”.


title: Satellite Awards

text: Satellite Awards on International Press Academyn (IPA) vuosittain jakama sarja palkintoja. Alun perin Satellite Awards tunnettiin nimellä Golden Satellite Awards. Palkintoja on jaettu vuodesta 1997 lähtien.


title: Universum Film

text: Universum Film AG paremmin tunnettu lyhenteellä Ufa tai UFA oli saksalainen filmistudio ja saksalaisen elokuvan pääkeskus Weimarin tasavallan ja Kolmannen valtakunnan aikana. Nykyään UFA on keskittynyt televisio-ohjelmien tekemiseen.


title: Universum Film

text: UFA oli vuodesta 1917 aina vuoteen 1945 asti yksi maailmanelokuvan päävoimista, joka teki Babelsbergin elokuvastudiolla lukuisia maailmanelokuvan klassikkoja kuten "Metropolis" ja Marlene Dietrichin tähdittämä "Sininen enkeli". Natsi-Saksassa UFA valjastettiin natsien propagandan teon välineeksi. Toisen maailmansodan jälkeen Itä-Saksa perusti UFA:n tilalle Deutsche Film-Aktiengesellschaftin eli DEFAn. Saksojen yhdistymisen jälkeen vuonna 1991 UFA perustettiin uudelleen lähinnä televisiotuotantoon keskittyneeksi yritykseksi. Nykyään se on osa Bertelsmannin organisaatiota.


title: Interep National Radio Sales

text: Interep National Radio Sales, Inc. oli yhdysvaltalainen yritys, joka oli erikoistunut radiomainospaikkojen markkinointiin. Yritys perustettiin vuonna 1981, mutta sen juuret juontavat 1953 perustettuun Darren McGavren Companyyn. Yritys edusti noin tuhattaviittäsataa radioasemaa Yhdysvalloissa, Kanadassa ja Meksikossa. Interep oli listattuna Nasdaqiin heinäkuuhun 2003 saakka. Yritys hakeutui konkurssiin vuonna 2008.


title: Divišov

text: Divišov () on kaupunki Sázavan varrella Tšekissä. Kaupungin asukasluku on 1 485 (vuonna 2009). Divišov sijaitsee 39 kilometriä kaakkoon Prahasta Keski-Böömin läänissä Benešovin piirikunnassa.


title: Johannes Friessner

text: Johannes Friessner, myös Frießner (22. maaliskuuta 1892 Chemnitz, Saksan keisarikunta – 26. kesäkuuta 1971 Bad Reichenhall, Länsi-Saksa) oli saksalainen kenraalieversti toisen maailmansodan aikana.


title: Johannes Friessner

text: Friessner liittyi upseerioppilaaksi keisarillisen Saksan armeijan jalkaväkeen maaliskuussa 1911. Ensimmäisen maailmansodan alkupuolen hän palveli 179. jalkaväkirykmentin I pataljoonan adjutanttina. Joulukuussa 1916 hänet siirrettiin asetarvikeupseeriksi 24. jalkaväkidivisioonan esikuntaan. Saksan hävittyä sodan Friessner jäi palvelukseen Weimarin tasavallan asevoimiin Reichswehriin toimien muun muassa esikuntaupseerina ja komppanianpäällikkönä.


title: Johannes Friessner

text: Natsien noustessa valtaan vuonna 1933 Friessner oli toiminut jalkaväen upseerikoulun opettajana ja adjutanttina Dresdenissä. Lokakuussa 1934 hän siirtyi 82. jalkaväkirykmenttiin kuuluneen pataljoonan komentajaksi ja vuotta myöhemmin potsdamilaisen sotilaskoulun johtoon. Toisen maailmansodan alkuvuodet Friessner toimi armeijan sotilasopetuksesta vastaavana esikuntaupseerina. Hänet ylennettiin kenraalimajuriksi elokuussa 1940.


title: Johannes Friessner

text: Toukokuussa 1942 Friessner siirrettiin komentamaan 102. jalkaväkidivisioonaa, joka taisteli Keskustan armeijaryhmän alaisena itärintamalla. Tammikuussa 1943 hän sai XXIII armeijakunnan väliaikaisen komentajuuden, joka vahvistettiin huhtikuussa. Samalla hänet ylennettiin jalkaväenkenraaliksi. Kesällä hänen armeijakuntansa osallistui Kurskin taisteluun, joka päättyi Saksan tappioon. XXIII armeijakunta kärsi raskaita tappioita koko syksyn ajan. Tammikuussa 1944 Friessner siirrettiin Pohjoisen armeijaryhmän käyttöön. Helmikuussa Friessner sai johdettavakseen osasto Narvan, joka puolusti Narvan kaupunkia syksyyn 1944 saakka. Friessner ylennettiin kenraalieverstiksi taistelun aikana heinäkuussa ja siirrettiin Pohjoisen armeijaryhmän komentajaksi. Loppuvuoden aikana hän johti vielä Armeijaryhmä Etelä-Ukrainaa sekä Etelän armeijaryhmää. Hän ei pystynyt hidastamaan Rodion Malinovskin johtaman Arorintaman hyökkäystä loppuvuonna 1944. Päivää ennen jouluaattoa 1944 Hitler siirsi hänet Wehrmachtin komentajareserviin. Hän ei saanut uusia tehtäviä sodan lopun aikana.


title: Johannes Friessner

text: Saksan antauduttua Friessner jäi amerikkalaisten joukkojen vangiksi 8. toukokuuta 1945. Hänet vapautettiin marraskuussa 1947. Sodan jälkeen Friessner toimi muun muassa Saksalaisten sotilaiden liiton puheenjohtajana. Vuonna 1956 hän kirjoitti muistelmat "Verratene Schlachten" ("Petetyt taistelut") ajastaan Etelä-Ukrainan armeijaryhmän komentajana.


title: HMS Eagle (1918)

text: HMS Eagle (viirinumero 94) oli Britannian kuninkaallisen laivaston lentotukialus toisessa maailmansodassa, jossa se myös upposi.


title: HMS Eagle (1918)

text: Syksyn 1917 aikana oli käynyt ilmi, että "HMS Furiousissa" käytössä ollut kahden kannen ratkaisu ei ollut toimiva ja toisaalta "HMS Argus" oli pienehkö, heikosti panssaroitu ja hidas. Kuninkaallinen laivaston komentaja esitti tarpeen saada yhtenäisellä kannella varustetun riittävän suuren ja taistelukäyttöön sopivan tukialuksen hankintaa.


title: HMS Eagle (1918)

text: Ainoa tarkoitukseen sopiva runko oli ennen Chilen laivaston 29. heinäkuuta 1912 tilaama taistelulaiva "Almirante Cochrane". Sen köli oli laskettu 24. helmikuuta 1913 Armstrong-Whitworthin telakalla Newcastle-on-Tynessä telakkanumerolla 858 ja alus oli laskettu vesille 20. helmikuuta 1913. Rakennustyöt kuitenkin keskeytettiin elokuussa 1914 ensimmäisen maailmansodan alkaessa. Alus oli kansirakenteita myöten valmis ja koneet oli asennettu, mutta kylkipanssarit oli asentamatta.


title: HMS Eagle (1918)

text: Laivaston suunnittelutoimisto sai vuoden 1917 lopulla valmiiksi suunnitelmansa aluksen muuttamisesta tukialukseksi ja se lunasti aluksen 28. helmikuuta 1918 1,3 miljoonalla punnalla suunnitelman toteuttamiseksi. Samassa yhteydessä alus nimettiin "HMS Eagleksi".


title: HMS Eagle (1918)

text: Alkuperäisen suunnitelman mukaan aluksesta piti tulla vesilentokoneiden emälaiva, mutta muista vastaavista aluksista saatujen kokemusten vuoksi alus päätettiin muuttaa varsinaiseksi tukialukseksi ja varustaa se todellisella lentokannella ja siltasaarekkeella. Rakennuttaja lupasi laivantoimituksen jo maaliskuussa 1919, jos sille annetaan suurin prioriteetti, mutta sitä ei annettu. Suunnitelma kuitenkin mahdollisti kahden siltasaarekkeen rakentamisen kummallekin laidalle ja kummankin sillan yhteyteen kolmijalkaisen mastorakenteen. Rungon jäykistäminen oli tarpeen ennen vesille laskua ja kaikkiaan 11 000 tonnia panssaria tykkejä ja taisteluasemia korvattiin 4 000 tonnilla terästä. Alus laskettiin muutettuna vesille 8. kesäkuuta 1918.


title: HMS Eagle (1918)

text: Teollisuuden vaikeudet aiheuttivat tosiasiassa töiden keskeytymisen marraskuusta 1918 maaliskuuhun 1919 ja virallisesti Amiraliteetti keskeytti työt lokakuussa 1919, koska mietittiin vakavasti aluksen palauttamista taistelulaivaksi ja myymistä Chilelle. Tämä kuitenkin päätettiin jättää tekemättä, koska palauttamisen vaatima työ olisi ollut liian suuri ja toisaalta laivasto halusi saada "oikean" tukialuksen testatakseen konseptia. Kahden sillan ratkaisu oli hylätty maaliskuussa 1918 ja ainoastaan oikeaan reunaan rakennettaisiin silta.


title: HMS Eagle (1918)

text: Hyväksyntä telakan töiden jatkamiselle saatiin 11. marraskuuta 1919 niin, että alus kykeni nostamaan höyryä 3. maaliskuuta 1920 ja aloitti neitsytmatkansa Walker-on-Tynestä 22. huhtikuuta. Kuitenkin kannen lentokonehissien aukot peitettäisiin levyillä, ainoastaan kaksi etummaista kattilaa toimi ja ainoastaan yksi savupiipuista oli paikallaan ja aseistusta ei ollut asennettu. Lisäksi puinen ohjaussilta oli rakennettu varsinaisen tilalle samoin majoitustiloja oli ainoastaan 430 miehelle.


title: HMS Eagle (1918)

text: Alus oli Tynemouthin edustalla 24. huhtikuuta ja jatkoi edelleen Spitheadiin, jonne se saapui 26. huhtikuuta. Se saapui Portsmouthiin 5. toukokuuta. Portsmouthiin rypesi kerääntymään henkilöstöä ja tarvikkeita Gosportista. Aluksella aloitettiin rullauskokeet Parnall Panthereilla ja Sopwith Cameleilla viisi päivää myöhemmin. Ensimmäinen Panther lensi kannelta 25. huhtikuuta ja Camel 28. huhtikuuta ja kuukauden lopulla useat koneet suorittivat nousuja ja laskuja tukialukselta.


title: HMS Eagle (1918)

text: Lentoharjoitukset tukialuksella jatkuivat etelärannikolla muutaman viikon ajan. Tukialus suoritti lyhyen vierailun Plymouthiin 9.-12. heinäkuuta, jonka jälkeen alus siirrettiin 26. elokuuta Portsmouthiin telakalle. Koneet voivat laskeutua tukialukselle jälleen 24. syyskuuta. Seuraavana päivänä alus purjehti Rosythiin, jonne se saapui kaksi päivää myöhemmin. Alus jatkoi seuraavana päivänä Invergordoniin.


title: HMS Eagle (1918)

text: Alus lähti 19. lokakuuta Scapa Flowhun lentokokeisiin, koska huono sää oli estänyt kokeiden suorittamisen Pentland Firthissä. Alus palasi 28. lokakuuta Rosythiin ja edelleen Spitheadiin 1. marraskuuta ennen kuin se siirrettiin 3. marraskuuta Devonportin telakalle. Telakalle siirretty alus poistettiin palveluksesta 16. marraskuuta huoltoa ja muutostöitä varten.


title: HMS Eagle (1918)

text: Alus muutettiin ainoastaan öljyllä toimivaksi ja se aseistettiin 9:llä 6 tuuman Mk XVII tykillä (alkuperäisessä suunnitelmassa 12 Mk XII) ja rakennettiin paljon suurempi komentosilta tuulitunnelitestien seurauksena.


title: HMS Eagle (1918)

text: Runkoa laajennettiin niin, että leveys kasvoi 105 jalkaan. "HMS Eagle" oli ensimmäinen Kuninkaallisen laivaston alus, joka ei voinut käyttää Panaman kanavaa. Alus saatiin merikelpoiseksi syyskuussa 1923 ja alukseen toteutetut uudet keksinnöt osoittautuivat menestykseksi. "HMS Eagle" otettiin palveluskäyttöön 26. helmikuuta 1924.


title: HMS Eagle (1918)

text: "HMS Eagle" liitettiin palvelukseen otettaessa Välimeren laivastoon. Alus saapui 7. kesäkuuta 1924 Maltalle, jossa se vapautti "HMS Ark Royalin". Aluksen ollessa Välimeren laivastossa se oli huollettavana Devonportin telakalla syyskuun lopulta lokakuun puoleenväliin 1926, minä aikana alukselta poistettiin etummainen ja takimmainen jarruvaijeri. Alus oli uudelleen Devonportissa huollettavana 6. huhtikuuta-29. toukokuuta 1929, minä aikana alukselle asennettiin lentokonehangaariin sammutusjärjestelmä. Alus oli 8. toukokuuta 1931-21. huhtikuuta 1933 suuremmassa huollossa, jonka aikana kattilat uusittiin sekä modernisoitiin lähi-ilmatorjunta-aseistus.


title: HMS Eagle (1918)

text: Alus siirrettiin palvelukseen palatessaan Kiinan asemalle, jonne se saapui 11. kesäkuuta. Alus palasi 30. tammikuuta 1935 Välimeren laivastoon ennen siirtoa telakalle. Alus oli 31. toukokuuta - 10. helmikuuta huollettavana Devonportissa, minä aikana aluksen lähi-ilmatorjunta-aseistusta parannettiin ja lentokannelle asennettiin laskeutumisvalot. Se jatkoi telakalta palattuaan palvelusta Välimeren laivastossa, kunnes se siirrettiin huhtikuussa 1937 takaisin Kiinan asemalle, jossa sen palvelus jatkui normaalina rauhan ajan laivastopalveluna.


title: HMS Eagle (1918)

text: Alus palasi 4. elokuuta 1939 palvelukseen oltuaan huollossa Hongkongissa. Se lähti 12. elokuuta Singaporeen telakalle huollon jatkamiseksi. Aluksen päästyä merelle sen lentokoneet siirtyivät sille maatukikohdista. Se saapui 19. elokuuta Singaporeen, jossa se siirrettiin kuivatelakalle. Se laskettiin vesille 31. elokuuta sodan uhan kasvaessa.


title: HMS Eagle (1918)

text: "HMS Eagle" lähti 1. syyskuuta sodan ajan sijoituspaikkaansa, jossa se oli valmiudessa risteilijä "HMS Birminghamin" ja hävittäjä "HMS Daringin" saattamana etsimään alueelta saksalaisia kauppalaivoja. Osasto lähti sodan julistuksen jälkeen 4. syyskuuta merelle suunnaten Sumatran länsirannikolle, jossa se kohtasi saksalaisen kauppalaivan "SS Franken". Alus suuntasi 6. syyskuuta Colomboon, jonne se saapui 10. syyskuuta. Ennen satamaan saapumista aluksen lentokoneet siirtyivät RAF Ratamalaan, jossa ne aloittivat yölento- ja torpedokoulutuksen.


title: HMS Eagle (1918)

text: Alus lähti 29. syyskuuta partiomatkalle Intian valtamerelle, mistä se palasi 5. lokakuuta Colomboon. Se määrättiin liittymään Force I:hin, jonka muut alukset olivat "HMS Cornwall" ja "HMS Dorsetshire". Osaston tehtävänä oli kauppamerenkulun suojaaminen Intian valtamerellä. Alus lähti 11. lokakuuta merelle kohdatakseen "HMS Cornwallin", jonka jälkeen alukset jatkoivat matkaansa Trincomaleehen. Alukset saapuivat Trincomaleehen huonon sään vuoksi vasta 13. lokakuuta ja ne jatkoivat polttoainetäydennyksen jälkeen matkaansa Colomboon, jonne ne saapuivat 15. lokakuuta. Osasto lähti vielä samana päivänä partiomatkalle Ceylonin eteläpuolisille merialueille.


title: HMS Eagle (1918)

text: "HMS Liverpool" liittyi osastoon 17. lokakuuta. "HMS Eagle" palasi 23. lokakuuta Colomboon, josta se lähti uudelle partiomatkalle 28. lokakuuta saattajinaan "HMS Dauntless" ja "HMS Durban". Osasto saapui 1. marraskuuta Singaporeen, josta "HMS Eagle" lähti 8. marraskuuta "HMAS Hobartin" saattamana Colomboon. Alukset saapuivat 12. marraskuuta Colomboon.


title: HMS Eagle (1918)

text: Alus aloitti 14. marraskuuta "HMS Dorsetshiren" ja "HMS Cornwallin" kanssa partiomatkan palaten 18. marraskuuta Colomboon. "HMS Eagle" lähti 25. marraskuuta merelle "HMS Dorsetshiren", "HMS Cornwallin" ja "HMAS Waterhenin" kanssa kohdatakseen Ranskan laivaston saattueen ja suojaten sen matkan Colomboon.


title: HMS Eagle (1918)

text: Alus erkani saattueesta Madagaskarin rannikolla 1. joulukuuta aloittaen matkan etelään. Sen tehtävänä oli etsiä Chagoksen alueelta Saksan laivaston taskutaistelulaivoja "Admiral Graf Speetä" ja "Admiral Scheeriä", joiden tiedotteen olevan merellä haittaamassa merenkulkua. Aluksen suojana ollut "HMS Dorsetshire" lähti 3. joulukuuta tutkimaan Mauritiuksen rannikkoa. "HMS Eagle" saapui 7. joulukuuta Diego Suareziin Madagaskarilla, jossa se kohtasi "HMS Gloucesterin".


title: HMS Eagle (1918)

text: Seuraavana päivänä "HMS Eagle" lähti merelle suojanaan "HMS Gloucesterin" ja "HMS Cornwallin", joista se kuitenkin erkani aloittaessaan matkan Durbaniin telakalle. Alus saapui 12. joulukuuta Durbaniin, josta se lähti 14. joulukuuta merelle avustaakseen "HMS Ajaxia", "HMS Achillesta" ja "HMS Exeteriä" taistelussa "Admiral Graf Speetä" vastaan. Määräys kuitenkin peruutettiin ja alus aloitti 16. joulukuuta paluumatkan Durbaniin, jonne se saapui 21. joulukuuta.


title: HMS Eagle (1918)

text: Käytyään huollossa alus palasi 22. joulukuuta samojen risteilijöiden suojaamana partiotehtäviin Intian valtamerelle. Jouluaattona "HMS Cornwall" erkani osastosta ja 26. joulukuuta osasto kävi tankkaamassa Mauritiuksella. Osasto jatkoi partiointia saapuen 29. jouluuta Seychelleille suoritettuaan etsintöjä Carajos saarilla. Vuoden viimeisenä päivänä osasto aloitti paluumatkan Colomboon.


title: HMS Eagle (1918)

text: "HMS Eagle" määrättiin tammikuussa 1940 suojaamaan Australian ja Uuden-Seelannin joukkoja Egyptiin kuljettanutta saattuetta US1. Tämän lisäksi alus jatkoi partiotehtävissä Intian valtamerellä. Alus liittyi 1. helmikuuta "HMS Ramilliesiin" ja "HMS Kentiin" suojanaan olleiden "HMS Sussexin" ja "HMAS Hobartin" kanssa. Osasto liittyi kahdentoista suuren risteilyaluksen muodostaman saattueen US1 suojueeseen. Saattue saapui 8. helmikuuta Adeniin ja seuraavana päivänä lentotukialuskoneet aloittivat valvonnan Adeninlahdella.


title: HMS Eagle (1918)

text: Alus lähti 17. helmikuuta Adenista Colomboon "HMS Ramilliesin" ja "HMS Sussexin" kanssa. Osaston tehtävänä oli jatkaa Force I:n tehtäviä eli suojata Intian valtameren kauppamerenkulkua. Alus määrättiin 21 helmikuuta palaamaan Britteinsaarille. Aluksen saavuttua 25. helmikuuta Colomboon siirto Britteinsaarille peruutettiin, koska sitä tarvittiin korvaamaan saattueen US2 suojueessa "HMS Kent".


title: HMS Eagle (1918)

text: Alus osallistui maaliskuun alussa Intian valtamerellä harjoitteluun. Se aloitti 6. maaliskuuta Ceylonin rannikolla partiomatkan, jolta alus palasi satamaan 12. maaliskuuta. Alus lähti samana päivänä "HMAS Hobartin" suojaamana Singaporeen, jossa se huollettiin ennen saattueeseen US2 liittymistä. Seuraavana päivänä "HMS Eagle" erkani osastosta suunnaten Bengalinlahdelle, jossa ilmoitettiin havaitun tunnistamaton alus.


title: HMS Eagle (1918)

text: Aluksella sattui 14. maaliskuuta 1940 räjähdysonnettomuus, kun pommivarasto F:ssä räjähti 250 naulan pommi lentokoneiden aseistusta purettaessa. Räjähdys surmasi neljätoista miehistönjäsentä ja kolme loukkaantui vakavasti. Sammutusjärjestelmä sammutti räjähdyksen aiheuttaman tulipalon. Seuraavana päivänä alus jatkoi matkaansa Singaporeen, jonne se saapui 16. maaliskuuta. Alus siirrettiin 27. maaliskuuta telakalle korjattavaksi eikä se osallistunut saattueen US2 suojaamiseen.


title: HMS Eagle (1918)

text: Korjausten jälkeen "HMS Eagle" liitettiin toukokuussa osaksi Välimeren laivastoa tukikohtanaan Aleksandria, jonne se lähti Singaporesta 9. toukokuuta käyden matkalla Colombossa ja Adenissa. Alus kulki 23. toukokuuta Punaisen meren poikki suojanaan "HMS Liverpool", "HMS Gloucester" ja "HMAS Sydney". Osasto saapui 26. toukokuuta Port Saidiin yksin risteilijöiden jouduttua muihin tehtäviin. Seuraavana päivänä alus liittyi Välimeren laivastoon saatuaan suojakseen "HMS Herewardin" ja "HMS Heron". Alus liitettiin 1. taistelulaivueeseen, jonka muuta alukset olivat "HMS Warspite", "HMS Ramillies", "HMS Royal Sovereign", "HMS Valiant" ja "HMS Malaya".


title: HMS Eagle (1918)

text: Kesäkuun alussa ennen Italian sodanjulistusta 10. kesäkuuta alus osallistui laivueensa mukana harjoituksiin, joissa oli mukana myös Ranskan laivaston taistelulaiva "Lorraine" sekä "HMS Eaglen" suojana olleet neljä hävittäjää. Italian julistettua sodan alus lähti Aleksandriasta laivasto-osaston mukana Aegeanmerelle kohdatakseen merelle lähtevän Italian laivaston alukset. Aluksen lentokoneet etsivät 12. kesäkuuta tuloksetta italialaisia aluksia mereltä ja "HMS Eagle" aloitti osaston mukana paluumatkan Aleksandriaan. Matkalla osasto joutui Italian laivaston sukellusvene "Bagnolinin" maaliksi, jolloin "HMS Calypsoon" osui torpedo upottaen aluksen. Osasto saapui 14. kesäkuuta satamaan.


title: HMS Eagle (1918)

text: "HMS Eagle", "HMS Ramillies" ja "HMS Royal Sovereign" lähtivät 22. kesäkuuta suojueineen partiomatkalle Libyan ja Italian välisellä merialueelle (operaatio BQ) palaten seuraavana päivänä operaation peruuntuessa Aleksandriaan. Alus lähti 27. kesäkuuta uudelleen merelle vahvan laivasto-osaston mukana. Seuraavana päivänä operaatio MA3:n Force B:ksi nimetty osasto, johon kuuluivat "HMS Ramillies" ja "HMS Royal Sovereign" suojanaan 2. hävittäjälaivueen alukset "HMS Hasty", "HMS Havock", "HMS Hereward", "HMS Hero" ja "HMS Hyperion", oli Maltalta Aleksandriaan saapuvien saattueiden MF1 ja MS1 kaukosuojausosastona. Osaston tehtävänä oli suojata samalla Pireuksessa saapuvaa saattuetta AS1. Lentotukialukselta noussut lentokone havaitsi 29. kesäkuuta Italian laivaston sukellusveneitä, joista se ilmoitti osastolle. Alus palasi 2. heinäkuuta osastonsa mukana Aleksandriaan.


title: HMS Eagle (1918)

text: Alus lähti 5. heinäkuuta vahvan laivasto-osaston mukana merelle vastaanottamaan Maltalta saapuvia saattueita operaatiossa MA5. Osasto joutui 8. heinäkuuta ilmahyökkäysten maaliksi ja Kuninkaallisten ilmavoimien lentovene ilmoitti Italian laivaston merelle lähdöstä. Lentotukialukselta nousseet koneet tekivät seuraavana päivänä torpedohyökkäyksen italialaisosastoa vastaan, mutta Calabrian taisteluun alus ei osallistunut. Alukselta nousseet torpedokoneet upottivat 10. heinäkuuta Augustan satamassa olleen hävittäjä "RN Leone Pancaldon", joka kuitenkin nostettiin ja palautettiin palvelukseen. "HMS Eagle" joutui seuraavana päivänä ilmahyökkäykseen, jossa aluksen lähistölle osui pommeja. Alus palasi 14. heinäkuuta laivueensa mukana Aleksandriaan.


title: HMS Eagle (1918)

text: "HMS Eaglen" ollessa merellä Maaten Bagushiin sijoitetut Fairey Swordfish -torpedopommittajat hyökkäsivät Tobrukin satamaan 5. heinäkuuta 1940 ja upottivat italialaisen hävittäjä "RN Zeffiron" ja kauppalaivan sekä vaurioittivat pahoin hävittäjä "RN Euroa" sekä toista kauppalaivaa. Kaksi viikkoa myöhemmin 20. heinäkuuta tehtiin vastaava hyökkäys, jolloin upotettiin Bomban lahdessa hävittäjät "RN Nembo" ja "RN Ostro".


title: HMS Eagle (1918)

text: Italian ilmavoimien lentokoneet iskivät 25. ja 26. heinäkuuta öinä Aleksandrian satamaan. Alus lähti 27. heinäkuuta voimakkaan laivasto-osaston mukana merelle suojatakseen saattueen AN2 Egyptistä Kreikkaan. Se joutui 29. heinäkuuta ilmahyökkäykseen, jonka aikana aluksen lentokoneet ampuivat alas yhden hyökkääjistä. Seuraavana päivänä alus palasi Aleksandriaan, josta se lähti "HMS Malayan" ja "HMS Royal Sovereignin" sekä niiden suojana olleiden "HMS Jerviksen", "HMS Heron", "HMS Herewardin", "HMS Hastyn", "HMS Hostilen", "HMS Imperialin", "HMS Ilexin" ja "HMAS Vendettan" kanssa merelle heinäkuun viimeisenä päivänä. Osasto muodosti operaatio MA9:n Force B:n, jonka tehtävänä oli harhauttaa lentotukialus "HMS Arguksen" toimittaessa lentokonetäydennyksen Maltalle operaatio Hurryssa. Force B suoritti ainoastaan kovapanosammuntoja ennen paluutaan satamaan 1. elokuuta.


title: HMS Eagle (1918)

text: Alus vastaanotti 22. elokuuta Maaten Bagushissa olleet laivaston ilmavoimien Fairey Swordfish -torpedokoneet, jotka iskivät aluksen kannelta Bombanlahdelle upottaen Italian laivaston sukellusveneen "Iriden" ja emälaiva "Monte Garganon". Lisäksi toinen sukellusvene "Euro" vaurioitui. 30. elokuuta alus lähti Aleksandriasta suojatakseen laivasto-osaston mukana saattueen MF2 Maltalle. Operaation MB3 aikana oli myös tarkoitus vastaanottaa Välimeren laivastoon siirretyt lentotukialus "HMS Illustrious", taistelulaiva "HMS Valiant" ja risteilijät "HMS Carlisle" ja "HMS Coventry". Seuraavana päivänä osasto joutio ilmahyökkäykseen ja lentokoneelta saatiin tieto Italian laivaston merelle lähdöstä. Saapuvat alukset liittyivät 2. syyskuuta laivastoon ja samana päivänä saatiin tiedustelukoneilta tieto Italian laivaston satamaan paluusta. 4. syyskuuta "HMS Eaglen" koneiden piti iskeä Maritzan lentotukikohtaan Rodoksella, mutta italialaisten tekemä ilmahyökkäys viivästytti koneiden ilmaan saantia ja aiheutti lisäksi neljän koneen tuhoutumisen. Seuraavana päivänä alus palasi laivaston mukana Aleksandriaan.


title: HMS Eagle (1918)

text: "HMS Eagle" siirrettiin satamaan päästyään telakalle, jossa sen rungolle lähelle pudonneista pommeista aiheutuneet vauriot tutkittiin. Alus palasi palvelukseen 7. syyskuuta. Alus lähti 8. lokakuuta laivaston mukana merelle suojaamaan operaatio MB6:n Maltalle matkannutta saattuetta MF3. Osasto joutui jatkuvien ilmahyökkäysten kohteeksi, jolloin "HMS Liverpooliin" osui torpedo. Alus palasi osaston mukana Aleksandriaan 14. lokakuuta.


title: HMS Eagle (1918)

text: Alun perin "HMS Eaglen" piti osallistua Taranton taisteluun. Operaation viivästymisen vuoksi ainoastaan muutama torpedokone siirrettiin "HMS Illustriousille", mutta 26. marraskuuta 1940 "HMS Eagleltä" lähteneet koneet pommittivat Tripolia.


title: HMS Eagle (1918)

text:
"HMS Eagle" siirrettiin maaliskuussa 1941 Freetowniin, jonne se saapui toukokuun alussa. Port Sudanista lentäneet aluksen koneet hyökkäsivät italialaista saattuetta vastaan Massawassa. Aluksen komennus Freetownissa päättyi lokakuussa.
"HMS Eagle" palasi Britteinsaarille huollettavaksi, ja se siirrettiin palvelukseen palattuaan takaisin Välimerelle vuoden 1942 alussa. Alus osallistui Maltan lentokonetäydennyksiin helmikuussa, toukokuussa ja kahdesti kesäkuussa. "HMS Eagle" osallistui 12.–16. kesäkuuta myös operaatio Harpoonin saattueen suojaamiseen.


title: HMS Eagle (1918)

text: "HMS Eaglen" viimeiseksi sotatoimeksi jäi operaatio Pedestal elokuussa 1942. Alukseen osui varhain aamulla 11. elokuuta neljä Saksan laivaston sukellusveneen "U-73:n" (Helmut Rosenbaum) laukaisemaa torpedoa, ja se upposi 70 merimailia etelään Salinasin niemimaasta. Aluksen miehistöstä 927 henkeä pelastettiin saattueen muihin aluksiin, ja ainoastaan 160 miehistön jäsentä sai surmansa.


title: HMS Eagle (1918)

text: Ennen toista maailmansotaa aluksella oli käytössä muun muassa Fairey IIIF, Hawker Nimrod, Hawker Osprey koneita. Ensimmäiset aluksella palvelleet laivaston ilmavoimien laivueet olivat 803 (Fairey Osprey Mk I)ja 824 laivueet (Fairey IIIF), jotka aloittivat aluksella huhtikuussa 1933. 824 laivue vaihtui 825 laivueeseen lokakuussa 1934, mikä palveli aluksella maaliskuuhun 1935 saakka. 803 laivue oli poistunut alukselta jo vuodenvaihteessa.


title: HMS Eagle (1918)

text:
Sodan alkaessa aluksella oli 813 ja 824 laivueet, jotka olivat aloittanut palveluksensa aluksella helmikuussa ja tammikuussa 1937, 18 Fairey Swordfish konetta, kesäkuussa 1940 lisäksi 3 Gloster Sea Gladiatoria (liitettynä 813 laivueeseen) ja joulukuussa lisättiin edelleen 2 Blackburn Skuaa.
Helmikuussa 1941 Skuat korvattiin kahdella 805 laivueen Fairey Fulmarilla. Toukokuussa aluksella oli ainoastaan Fairey Swordfish koneet, joiden lisäksi tuli marraskuussa kaksi Hawker Sea Hurricanea. Helmikuussa 1942 aluksella oli 824 laivueen 18 Fairey Swordfishin lisäksi peräti 813 laivueen 12 Hawker Sea Hurricanea. Toukokuussa aluksen koneina oli ainoastaan 801 laivueen 16 Hawker Sea Hurricanea, joiden lukumäärä nostettiin elokuussa kahteenkymmeneen.


title: HMS Eagle (1918)

text: Aluksella oli maaliskuusta 1920 alkaen sen uppoamiseen mennessä kaikkiaan kolmetoista päällikköä, jotka olivat:


title: Kuubankerttuli

text: Kuubankerttuli ("Teretistris fernandinae") on Kuubassa tavattava peukaloiskerttuleihin kuuluva varpuslintu.


title: Kuubankerttuli

text: Kuubankerttulin selkä, siivet ja vatsa ovat väriltään harmaat. Vatsa on hieman yläruumista vaaleampi. Lajin pää on kirkkaan keltainen.


title: Kuubankerttuli

text: Kuubankerttulia tavataan Kuuban länsiosissa. Tyypillistä elinympäristöä ovat alankojen metsämaat. Saaren itäosissa elää lähisukulainen orientenkerttuli ("Teretistris fornsi").


title: Iisakki Lattu

text: Iisakki Lattu (21. elokuuta 1857 Kolppana, Inkerinmaa – 7. toukokuuta 1932 Helsinki) oli inkeriläissyntyinen kansakoulunopettaja ja pitkäaikainen Kansallisteatterin näyttelijä.


title: Iisakki Lattu

text: Latun vanhemmat olivat talollinen, kunnanvanhin Aaprami Lattu ja Saara Kämpäs. Hän valmistui kansakoulunopettajaksi ja lukkariksi Kolppanan suomalaisesta seminaarista 1876 ja toimi opettajana Inkerissä Liisilässä, Rahikkalassa ja Tuutarissa 1876–1884. Hän oli samaan aikaan myös kunnankirjurina ja kirjastonhoitajana Tuutarissa.


title: Iisakki Lattu

text: Lattu toimi Suomalaisen teatterin näyttelijänä 1884–1902 ja Kansallisteatterin näyttelijänä 1902–1918. Hän oli myös Suomalaisen teatterin ja Kansallisteatterin kirjastonhoitajana 1884–1927, Suomalaisen näyttämön eläkelaitoksen esimiehenä 1896-1918 ja Kansallisteatterin hallintoneuvoston jäsenenä vuodesta 1909.


title: Iisakki Lattu

text: Iisakki Lattu näytteli uransa aikana yli 200 roolissa. 1920-luvulla hän esiintyi myös muutamassa elokuvaroolissa. Näyttelijänä Lattu tunnettiin kansanomaisena koomikkona, hänen tunnetuimpia näytelmäroolejaan olivat Aleksis Kiven Nummisuutareiden Topias sekä Aleksandr Ostrovskin Myrsky-näytelmän Onnenpoika. Lattu myös ohjasi ja sovitti näyttämölle useita näytelmiä. Lisäksi hän oli taiteellisesti lahjakas ja osallistui tauluillaan Taiteilijaseuran näyttelyyn.


title: Iisakki Lattu

text: Lattu kirjoitti kaunokirjallisia kertomuksia sanomalehtiin, kalentereihin ja albumeihin. Vuosina 1902–1906 Lattu toimitti joulujulkaisua nimeltä "Jouluvieras Inkeriläisiin koteihin". Hän myös suomensi venäläisiä romaaneja ja näytelmiä.


title: Iisakki Lattu

text: Latun puoliso vuodesta 1890 oli Josefina Pitkänen (k. 1930).


title: Bert Doorn

text: Bert Doorn (s. 26. toukokuuta 1949) on alankomaalainen poliitikko. Hän kuuluu maansa kristillisdemokraattiseen Christen Democratisch Appèl -puolueeseen. Hän oli vuosina 1999–2009 Euroopan parlamentin jäsen ja kuului Euroopan kansanpuolueen (kristillisdemokraattien) ja Euroopan demokraattien ryhmään.


title: Bert Doorn

text: Enschedessä syntynyt Doorn opiskeli oikeustiedettä Groningenissa, Nancyssä ja Freiburgissa. Tohtorin tutkintoon johtivat kilpailuoikeuden opinnot hän suoritti Freiburgissa.


title: Boot Hill and Western Railway Company

text: Boot Hill and Western Railway Company on "Right Cooperative Association of Wright, Kansasin" omistama paikallinen rautatieyhtiö, joka toimii Fordin piirikunnassa Kansasissa Yhdysvalloissa. Rautatiellä on yhdysliikenneasema Dodge Cityssä BNSF Railwayn kanssa. Aiemmin sillä oli yhdysliikenneasema myös Bucklinissa Union Pacific Railroadin kanssa. Rautatiellä kuljetetaan pääasiassa maataloustuotteita.


title: Boot Hill and Western Railway Company

text: Rautatieyhtiön rataverkko käsittää yhden rataosan, noin 42 kilometrin pituisen osuuden Dodge Cityn ja Bucklinin välillä. Liikenne välillä Bucklin–Wilroads lakkautettiin syksyllä 2005 vähäisen liikenteen vuoksi, sillä osuudella oli liikennöinyt ainoastaan kahdeksan junaa syyskuun 2000 jälkeen.


title: Boot Hill and Western Railway Company

text: Right Cooperative Association of Wright, Kansas hankki rataosan omistukseensa syyskuussa 2000 sen entiseltä omistajalta, Dodge City Ford & Bucklin Railroad Companyltä. Rautatieyhtiö ei työllistä ainoatakaan työntekijää, vaan sen toimintaa hoitavat emoyhtiön työntekijät.


title: Werner von Hausen

text: Paul Bernhard Werner von Hausen (29. lokakuuta 1870 Helsinki – 12. heinäkuuta 1951) oli suomalainen piirtäjä ja taidemaalari.


title: Werner von Hausen

text: Von Hausenin vanhemmat olivat pankinjohtaja Paul Frans Wilhelm von Hausen ja Fanny Maria Westberg. Hän pääsi ylioppilaaksi 1890 ja opiskeli Suomen Taideyhdistyksen piirustuskoulussa Helsingissä ja Pariisissa vuosina 1892–1894. Von Hausen teki opintomatkoja Pariisiin ohella Egyptiin, Müncheniin ja Italiaan 1900-luvun vaihteen molemmin puolin. Hänen teoksiaan oli ensi kerran esillä 1898 Oslossa ja Helsingissä.


title: Werner von Hausen

text: Von Hausen toimi piirustuksenopettajana Taideteollisessa keskuskoulussa 1908–1918 ja Grankullan yhteiskoulussa. Hän oli myös pitkään Suomen antroposofisen seuran varapuheenjohtajana.


title: Recep Akdağ

text: Recep Akdağ (s. 8. toukokuuta 1960) on turkkilainen lääkäri ja poliitikko. Hän syntyi Erzurumissa ja valmistui siellä Atatürk-yliopistosta. Hänestä tuli professori vuonna 1999. Hän kuuluu Oikeus ja kehitys -puolueeseen.


title: Recep Akdağ

text: Akdağ on työskennellyt lääketieteellisellä urallaan tutkijana, luennoitsijana ja Atatürk-yliopiston tutkimussairaalan varaylilääkärinä. Vuonna 2002 hän pääsi Turkin yksikamarisen parlamentin, Suuren kansalliskokouksen, jäseneksi ja maansa terveysministeriksi.


title: Recep Akdağ

text: Akdağ oli toisen kauden terveysministerinä 2016-2017, ja vuodesta 2017 varapääministeri.


title: Madison (koira)

text: Madison (s. marraskuussa 1999) on labradorinnoutaja, joka näyttelee Vincentiä televisiosarjassa Lost.


title: Madison (koira)

text: Madisonin omistaja on Kim Stahl, joka harrasti Madisonin kanssa jäljestystä sekä tokoa. Vuonna 2001 Madison oli rankattu Havaijin kahdeksanneksi parhaaksi tokossa. Stahl ja Madison osallistuivat Lostin koekuvauksiin maaliskuussa 2004 ja saivat roolin. Sarjassa narttukoira Madison näyttelee Vincentiä, joka on uros. Stahl on kertonut, että käyttää useimmiten tennispalloja Madisonin koulutuksessa. Hänen mukaansa Madison on nauttinut sarjan kuvauksista, sillä se rakastaa olla huomion keskipisteenä.


title: Aleksitymia

text: Aleksitymia (sanatarkasti: ei sanoja tunteille) tarkoittaa persoonallisuuden piirteistöä, jolle on ominaista vaikeus tai kyvyttömyys tunnistaa tai kuvata omia tunteitaan ja erottaa niitä ruumiillisista tuntemuksista.


title: Aleksitymia

text: Tutkijat epäilevät, että aleksitymiaa saattaa aiheuttaa aivojen rakenteellinen herkkyys. Muita mahdollisia syitä aleksitymialle ovat varhaislapsuuden vuorovaikutusverkostot ja masennus, joka estää tunteiden ilmaisua.


title: Aleksitymia

text: Aleksitymiaan kuuluu myös ulkoisen maailman yksityiskohtiin ja tapahtumiin keskittyvä ajattelutyyli, jossa mielikuvituksen käyttö on vähäistä.


title: Aleksitymia

text: Aleksitymian on todettu olevan yhteydessä muun muassa syömis-, paniikkihäiriöihin ja päihdeongelmiin.


title: En helt ny jul

text: En helt ny jul on Amy Diamondin neljäs levy. Albumi julkaistiin marraskuussa 2008. Se on Amy Diamondin tähän mennessä ainoa ruotsinkielinen levy ja sisältää joululauluja.


title: En helt ny jul

text: Albumi nousi Ruotsissa Sverigetopplistanin sijalle 8.


title: Esther Hjelt-Cajanus

text: Esther Yolanda Hjelt-Cajanus (14. elokuuta 1879 Tuusula – 30. marraskuuta 1959 Tukholma) oli suomalainen taidemaalari, kirjailija, kuvittaja ja Tukholman Suomi-toimiston johtaja.


title: Esther Hjelt-Cajanus

text: Hjelt-Cajanuksen vanhemmat olivat kansleri, valtioneuvos Edvard Immanuel Hjelt ja Ida Sofia Åström. Käytyään tyttökoulun vuonna 1895 hän opiskeli Suomen Taideyhdistyksen piirustuskoulussa vuodet 1895–1897 ja 1898–1900. Hjelt-Cajanus opiskeli vielä maalausta ja kuvitustekniikkaa Firenzessä, Münchenissä, Dresdenissä ja Wienissä. Hän oli 1920-luvulta alkaen Uuden Suomen vakinainen avustaja Tukholmassa. Hän toimi lastenkirjojen ja -lehtien kuvittajana, kunnes siirtyi matkailualalle. Lisäksi hän piirsi joulukortteja ja suunnitteli huonekaluja sekä kirjontamalleja Suomen Käsityön Ystäville.


title: Esther Hjelt-Cajanus

text: Vuodesta 1904 Esther Hjelt-Cajanus oli naimisissa metsänhoitaja, filosofian tohtori Karl Werner Cajanuksen (1878–1919) kanssa. Hjelt-Cajanus oli Suomen Matkailuyhdistyksen toimistonhoitajana 1922–1923 ja miehensä kuoltua hän toimi Tukholmaan matkailua edistämään perustetun Suomi-toimiston johtajana 1926–1959. Suomi-toimisto kuului aluksi ruotsalaiseen "Nyman & Schultz" -yhtymään mutta siirtyi sitten Suomen Matkailijayhdistyksen haltuun. Nykyisin sen toimintaa jatkaa Matkailun edistämiskeskuksen Tukholman toimipiste, Finska Turistbyrån.


title: Sectera Edge

text: Sectera Edge on NSA:n Secure Mobile Environment Portable Electronic Device -ohjelman mukainen tietoturvallinen General Dynamicsin valmistama älypuhelin , joka muistuttaa RIM Blackberryä tai Palm Treoa, mutta jossa on mahdollisuus käyttää salattuja suljettuja verkkoja.


title: Sectera Edge

text: Laite voi kytkeytyä WLAN:iin, GSM:ään tai CDMA:han tai Yhdysvaltain hallituksen suljettuun SIPRNetiin. Sen käyttöjärjestelmä on Windows CE.


title: Sectera Edge

text: Yhdysvaltain presidentti Barack Obaman uskotaan ottaneen Sectera Edgen käyttöönsä ja korvanneen sillä aiemmin käyttämänsä Blackberryn. George W. Bush tai Bill Clinton eivät käyttäneet älypuhelinta, jolla olisi voinut lähettää sähköpostia presidenttikautenaan.


title: Joan Martí Alanis

text: Joan Martí i Alanis (29. marraskuuta 1928 – 11. lokakuuta 2009) oli katolinen pappi, joka toimi vuosina 1971–2003 Urgellin hiippakunnan piispana. Siten hän oli myös toinen Andorran ruhtinaskumppaneista yhdessä Ranskan tasavallan presidentin kanssa. Andorran ruhtinaina toimivat yhtäaikaisesti Martí Alanisin kanssa Ranskan presidentit Georges Pompidou, Valéry Giscard d'Estaing, François Mitterrand ja Jacques Chirac.


title: Joan Martí Alanis

text: Martí Alanis sai pappisvihkimyksensä 17. kesäkuuta 1951. Vuonna 2001 hän sai arkkipiispan henkilökohtaisen tittelin. Hänen seuraajakseen Urgellin piispana nousi Joan Enric Vives Sicília.


title: Giants of Rock

text: Giants of Rock oli vuosina 1987–1992 järjestetty suomalainen rockfestivaali. Tapahtumapaikkana oli Ahveniston moottorirata Hämeenlinnassa. Esiintyjät olivat alansa huippunimiä. Festivaalin järjestäminen loppui vuonna 1992 useista esiintyjäperuutuksista seuranneisiin taloudellisiin tappioihin.


title: Giants of Rock

text: Kaksi vuotta myöhemmin festivaali järjestettiin vielä kerran nimellä Power of Rock. Myös tämä tapahtuma kärsi peruutuksista.


title: Giants of Rock

text: Vuoden 1988 festivaalilla esiintyi brittiläinen Motörhead, jonka konsertti taltioitiin ja julkaistiin myöhemmin "Nö Sleep at All" -livelevynä. Samalla festivaalilla Hurriganes soitti yhden neljästä paluukeikastaan suosituimmalla kokoonpanollaan Remu Aaltonen, Cisse Häkkinen ja Albert Järvinen.


title: Giants of Rock

text: Yleisradio kuvasi vuoden 1991 festivaalin, ja televisiossa esitettiin myöhemmin ainakin Sepulturan ja U.D.O:n osuudet.


title: Giants of Rock

text:
15.8.1987
2.7.1988
1.7.1989
28.7.1990
6.7.1991
1992, 1994


title: Meritxell Mateu i Pi

text: Meritxell Mateu i Pi (s. 19. tammikuuta 1966) on Andorran liberaalipuolueen poliitikko. Hän on toiminut maansa ulkoministerinä vuodesta 2007 vuoteen 2009. Ennen sitä hän oli jo luonut uran niin suurlähettiläänä kuin ministerinäkin.


title: Meritxell Mateu i Pi

text: Mateu i Pi opiskeli historiaa ja kansainvälisiä suhteita.


title: Kinga Göncz

text: Kinga Göncz (s. 8. marraskuuta 1947) on unkarilainen poliitikko. Opiskeltuaan lääketiedettä Budapestissa hän erikoistui ensin psykiatriaan, sitten psykoterapiaan. Hän on luennoinut monissa ulkomaisissa yliopistoissa. Hänestä tuli ministeri ensi kertaa vuonna 2002. Vuosina 2006–2009 hän toimi maansa ulkoministerinä.


title: Kinga Göncz

text: Vuosina 2009–2014 hän oli Euroopan parlamentin jäsen.


title: Kinga Göncz

text: Göncz osaa unkarin lisäksi englantia ja saksaa. Hän on naimisissa ja hänellä on kaksi aikuista lasta. Hänen isänsä Árpád Göncz on entinen Unkarin presidentti.


title: Katarzyna Hall

text: Katarzyna Hall (s. 15. maaliskuuta 1957) on puolalainen poliitikko. Hän syntyi Gdańskissa ja opiskeli matematiikkaa Gdańskin yliopistossa. Hänestä tuli vuonna 2006 Gdańskin varapormestari. 16. marraskuuta 2007 hän nousi maansa opetusministeriksi Ryszard Legutkon seuraajana. Hall oli ministerinä vuoteen 2011, jolloin Krystyna Szumilas korvasi hänet.


title: Katarzyna Hall

text: Hall on naimisissa poliitikko Aleksander Hallin kanssa.


title: Tulvatasanko

text: Tulvatasanko on suhteellisen tasaista maata jokiuoman molemmin puolin. Tulvavesi nousee tulvatasangolle, mikäli reunavalleja ei koroteta.


title: Tulvatasanko

text: Tulvatasangot ovat maanviljelyskulttuurin syntypaikkoja. Säännöllisesti tulvivien jokien liete lannoittaa maata ja turvaa hyvät sadot. Tulvavesi myös huuhtoo kasteluvedestä maahan jääneen suolan mukaansa ja täydentää maaperän vesivarastoja.


title: De Havilland Canada DHC-6 Twin Otter

text: DHC-6 Twin Otter on de Havilland Canadan valmistama 20-paikkainen 2-moottorinen potkuriturbiinikäyttöinen STOL-ominaisuuksilla varustettu lentokone. Konetyyppiä käytetään paljon sekä matkustaja-, rahti- että ambulanssikoneena. Konemalli on suosittu myös laskuvarjohyppääjien kuljetuksessa. Konemalli on varustettu kiinteällä kolmipyöräisellä laskutelineellä tai kellukkeilla.


title: De Havilland Canada DHC-6 Twin Otter

text: Konemallin kehitys alkoi vuonna 1964 ja ensilento suoritettiin 20. toukokuuta 1965. Prototyyppikoneita ("Series 1") valmistettiin kuusi kappaletta, jonka jälkeen alkoi varsinainen sarjatuotantokoneiden ("Series 100") valmistus. Series 100 koneita valmistettiin 109 kappaletta. Vuonna 1968 konemallia muutettiin ja se sai nimityksen "Series 200". Tällöin koneen STOL-ominaisuuksia parannettiin, pidennettyyn nokkaan sijoitettiin suurempi rahtitila ja takarahtitilan ovea suurennettiin. Series 200 -koneita valmistettiin 204 kappaletta.


title: De Havilland Canada DHC-6 Twin Otter

text: Kaikki Series 1, -100 ja -200 -koneet varustettiin 550-hevosvoimaisilla Pratt & Whitney Canada PT6A-20 -moottoreilla.


title: De Havilland Canada DHC-6 Twin Otter

text: Vuonna 1969 esiteltiin tehokkaammalla 680 hevosvoimaisella Pratt & Whitney Canada PT6A-27 -moottoreilla varustettu "Series 300" -versio. Tehokkaamman moottorin myötä koneen suorituskyky ja kantavuus olivat parempia, kuin aiemmissa malleissa. Series 300 osoittautui menestyksekkäimmäksi malliksi ja niitä valmistettiin 641 kappaletta ennen kuin konemallin tuotanto päättyi vuonna 1988.


title: De Havilland Canada DHC-6 Twin Otter

text: Kanadalainen Viking Air, joka on valmistanut varaosia de Havilland Canadan lentokoneisiin, osti Twin Otterin tuotanto-oikeudet Bombardierilta vuonna 2006 ja aloitti Twin Ottereiden tuotannon uudelleen. Perusrakenteet säilyivät samoina, joten tyyppisertifikaattia ei tarvinnut uusia. Koneen avioniikka modernisoitiin ja koneeseen tehtiin noin 120 pienempää muutosta. Moottoreina käytetään Pratt & Whitney Canadan PT6A-34/35 -moottoreita.


title: De Havilland Canada DHC-6 Twin Otter

text: Konemallia toimitettiin tavallisen pyörällisen laskutelineen lisäksi sekä suksilla, että kellukkeilla varustettuna. Koska konemalli pystyi operoimaan lyhyiltä ja huonokuntoisilta kiitoteiltä, siitä tuli hyvin suosittu kone monilla syrjäseuduilla, kuten Kanadan pohjoisosissa ja Alaskassa. Näiden alueiden lisäksi konetta käytetään paljon myös Afrikassa, Australiassa, Etelämantereella, sekä monilla saariryhmillä.


title: De Havilland Canada DHC-6 Twin Otter

text: Kaikkiaan 584 kaikista valmistetuista Twin Ottereista oli edelleen käytössä elokuussa 2006.


title: Fleminginkatu

text: Fleminginkatu (ruotsiksi "Flemingsgatan," stadin slangilla "Flemari") on noin 900 metrin mittainen etelä-pohjoissuuntainen asuin- ja liikekatu Helsingissä Kallion, Alppiharjun ja Vallilan kaupunginosissa. Kadun varrella on runsaasti niin kutsuttuja kivijalkakauppoja sekä ravintoloita ja baareja. Katu on saanut nimensä Fleming-sukuun kuuluvien historiallisten merkkihenkilöiden mukaan.


title: Fleminginkatu

text: Fleminginkatu alkaa Kalliosta Viidenneltä linjalta Karhupuiston ja Kallion kirjaston välistä ja kulkee lähes suoraan pohjoiseen. Franzéninkadun risteyksestä pohjoiseen katu viettää alas Helsinginkadulle. Flemingin- ja Franzéninkatujen risteyksessä on pieni katukivin päällystetty aukio. Fleminginkatu jatkuu Helsinginkadun valo-ohjatusta neliristeyksestä Alppiharjuun kuuluvan Harjun halki Aleksis Kiven kadun valo-ohjattuun neliristeykseen. Pohjoisin 200 metrin osuus katua kulkee Vallilan alueella. Fleminginkatu päättyy Satamaradankadulle. Fleminginkatu on sekä ajoradan että jalkakäytävien osalta asfalttipäällysteinen. Autokaistoja on yksi suuntaansa. Katu on valaistu ylösripustetuin valaisimin.1900-luvun alkuun mennessä Fleminginkatu oli jo rakennettu, mutta se oli päällystämätön, vaalein lauta-aidoin rajattu pölyinen hiekkaväylä. Kallion kirjasto valmistui Viidennen linjan risteykseen vuonna 1912 ja jäi korttelinsa ainoaksi rakennukseksi. Fleminginkadun puolelle kirjastokorttelia laitettiin rautaketjuaita. Fleminginkadun ja Agricolankadun kulmaan valmistui Heikki Kaartisen piirtämä asuinkerrostalo vuonna 1911. Fleminginkatu 6 ja 8 ovat niin ikään Kaartisen käsialaa. Agricolankadun ja Helsinginkadun välisen tiivisti rakennetun osuuden kivitalot valmistuivat pääosin 1910–1930-luvuilla. Fleminginkatu 16:een kohosi vuonna 1972 kerrostalo "Romu-Lindströmin talona" tunnetun vuokrakasarmin paikalle.


title: Fleminginkatu

text: Fleminginkatu 18 (Helsinginkatu 21) kerrostalo valmistui "rikkurivoimin" 1913. Sen piirsivät Gösta Kulin ja John Wikander. Samaan aikaan Fleminginkatu oli saanut mukulakivipäällysteen. Fleminginkatu 25:n kerrostalo valmistui 1910. Se on K. Taipaleen ja J. W. Lehtisen käsialaa. Taloa on kutsuttu nimellä "Flemarin piikki". Vastakkaisella puolella katua sijaitsee Toivo Korhosen piirtämä valkea kerrostalo. Se kuuluu Asunto Oy Satakallion neljän massiivisen kerrostalon ryhmään, joka valmistui 1961–1963 Sadan markan villojen tilalle. Helsingin Ruoholahden mallin mukaan rakennetut Sadan markan villat olivat Heikki Kaartisen käsialaa. Niissä sijaitsi aikoinaan muun muassa lastenvaunutehdas. Osa puutaloyhdyskunnasta tuhoutui vuoden 1941 ilmapommituksissa. Fleminginkadun uusimpia tulokkaita on Nordean talo Aleksis Kiven kadun risteyksessä Vallilan puolella.


title: Fleminginkatu

text: Fleminginkadun Harjun alueella kulkeva osuus uudistettiin raitiokiskojen rakentamisen yhteydessä 2000-luvulla.


title: Fleminginkatu

text: Pirkko Saision käsikirjoittama televisioelokuva "Elämänmeno" sijoittuu suurelta osin kortteliin 338 a, joka lännessä rajautuu Fleminginkatuun, pohjoisessa Helsinginkatuun ja idässä Aadolfinkatuun.


title: Fleminginkatu

text: Helsinginkadun ja Aleksis Kiven kadun välisellä kappaleella Fleminginkatua kulkee raitiolinja 9. Raitiolinjat 1 ja 8 kulkevat Fleminginkadun poikki Helsinginkatua pitkin. Linjat 3 ja 9 sivuavat Fleminginkatua kadun eteläpäässä. Sörnäisten metroasema sijaitsee sekä Helsingin- että Vaasankadun risteyksistä n. nelisen sataa metriä itään. Hakaniemen metroasema sijaitsee noin neljänneskilometri Fleminginkadun eteläpäästä lounaaseen.


title: Fleminginkatu

text: Fleminginkadun eteläisimmässä osassa Karhupuiston kyljessä on taksiasema.


title: Adam Yauch

text: Adam Nathaniel Yauch, joka tunnetaan myös taiteilijanimillään MCA, Bloach ja Nathaniel Hörnblowér (5. elokuuta 1964 Brooklyn, New York, Yhdysvallat – 4. toukokuuta 2012 Manhattan, New York, Yhdysvallat), oli hip hop -yhtye Beastie Boysin yksi kolmesta jäsenestä Michael ”Mike D” Diamondin ja Adam ”Adrock” Horovitzin lisäksi. Hän ohjasi monia Beastie Boysin musiikkivideoita salanimellä Nathanial Hörnblowér. Yauch oli myös innokas lumilautailun ja skeittauksen harrastaja.


title: Adam Yauch

text: Yauchin äiti oli juutalainen, mutta hän itse ei saanut uskonnollista kasvatusta. Hän kääntyi myöhemmin buddhalaiseksi. Hän oli Tiibet-aktivisti ja toimi Tiibetin itsenäisyyden hyväksi muun muassa perustamalla Milarepa-säätiön, joka ajaa Tiibetin asiaa. Hän oli keskeisenä henkilönä järjestämässä ensimmäistä Tibetan Freedom -konserttia vuonna 1996.


title: Adam Yauch

text: Yauch kuoli 4. toukokuuta 2012 New Yorkissa imusolmukesyöpään.


title: Palanderin talo (Tampere)

text: Palanderin talo sijaitsee Tampereen Keskustorin etelälaidalla Jugend-torilla. Kuusikerroksisessa rakennuksessa on muun muassa useita myymälöitä ja toimistoja. Rakennuksen kolme ylintä kerrosta ovat suurimmaksi osaksi yksityishenkilöiden asuntoina. Keskustorin puolella ylimmässä kerroksessa keskellä oli ateljeehuoneisto, joka on yksi talon kuuluisimmista osista. Siellä ovat työskennelleet useat koti- ja ulkomaiset taiteilijat, tunnetuimpina Hugo Simberg ja Kimmo Kaivanto. Ateljee oli pitkään Tampereen kaupungin hallinnassa.


title: Palanderin talo (Tampere)

text: Tampereen kaupunginviskaali ja varatuomari Karl Verner Palander osti tontin osoitteesta Keskustori 7 vuonna 1897. Suunnitelmana oli rakennuttaa jugendtyylinen talo. Projektin arkkitehdiksi hän palkkasi Birger Federleyn ja rakennusmestariksi Jonas Anderssonin. Idän puoleinen osa talosta valmistui hänen suunnitelmiensa mukaisesti vuonna 1901. Pariisin vuoden 1900 maailmannäyttelyn innoittamana Palander halusi muuttaa suunnitelmia, ja keskeneräistä länsipuolta varten hän tilasi uudet piirustukset arkkitehti Vihtori Heikkilältä. Federley ei asiasta riemastunut vaan nosti kanteen piirustustensa luvattomasta muuttamisesta. Aleksis Kiven katuun rajoittuva länsipuoli valmistui neljä vuotta myöhemmin.


title: Palanderin talo (Tampere)

text: Palander asui itse talossa kuolemaansa asti eli vuoteen 1922, jolloin talo siirtyi Suomen Pankin omistukseen. Oston yhteydessä taloa muutettiin paremmin toimistokäyttöön sopivaksi. Lisäksi pääovi uusittiin 1920-luvun tyyliseksi. Pankin konttori oli pitkään talon alakerrassa, ja talo tunnettiin myös "Suomen Pankin talona". Nykyään Suomen Pankilla ei ole omistusta talossa, ja vanha "Palanderin talo" -nimi palautettiin 2000-luvun alun remontin yhteydessä.


title: Palanderin talo (Tampere)

text: Palanderin talo oli aikomus purkaa vuoden 1938 asemakaavan perusteella. Suunnitelmat jäivät kuitenkin toteutumatta, kun toinen maailmansota syttyi.


title: Adam Horovitz

text: Adam Keefe Horovitz tunnetaan paremmin taiteilijanimillään Ad-Rock ja King Ad-Rock (s. 31. lokakuuta 1966 South Orange, New Jersey, Yhdysvallat) on hip hop -yhtye Beastie Boysin yksi kolmesta jäsenestä Adam "MCA" Yauchin ja Mike "Mike D" Diamondin lisäksi. Hän on muiden bändiprojektiensa lisäksi myös näytellyt elokuvissa Lost Angels, Roadside Prophets ja A Kiss Before Dying.


title: Adam Horovitz

text: Horovitz on ollut naimisissa muusikko Kathleen Hannan kanssa vuodesta 2006 saakka. Horovitz on epileptikko.


title: Steve Kloves

text: Steve Kloves (s. 18. maaliskuuta 1960 Austin, Texas, Yhdysvallat) on yhdysvaltalainen käsikirjoittaja. Hänet tunnetaan parhaiten Harry Potter -elokuvien käsikirjoituksista. Hän on myös käsikirjoittanut ja ohjannut elokuvan "Loistavat Bakerin pojat".


title: Steve Kloves

text: Kloves on saanut Oscar-ehdokkuuden elokuvasta "Wonder Boys".


title: Melbournen paikallisjuna

text: Melbournen paikallisjuna on raideliikennejärjestelmä, joka palvelee Melbournen kaupunkia lähiympäristöineen Victorian osavaltiossa Australiassa. Se käsittää 830 kilometriä junarataa, 149 kuusivaunuista junaa, 15 linjaa ja 211 rautatieasemaa. Järjestelmä palvelee noin 400 000 matkustajaa päivässä.


title: Melbournen paikallisjuna

text: Joukkoliikenteen käyttäjien yhdistyksen tekemän vuonna 2010 julkaistun tutkimuksen mukaan Melbournen paikallisjunajärjestelmä ei ole metrotasoinen raideliikennejärjestelmä, sillä junat kulkevat ainoastaan ruuhka-aikoina kymmenen minuutin välein. Muina aikoina junat kulkevat harvemmin.


title: Melbournen paikallisjuna

text: Osa kaupungin keskustassa sijaitsevasta kehäradasta () kulkee maan alla. Muualla junat kulkevat maan päällä. Kehäradan rakentaminen aloitettiin vuonna 1971 ja se valmistui vuonna 1985. Lähes kaikki linjat kulkevat kehäradan kautta. Kehäradan varrella sijaitsevien asemien nimet ovat Flinders Street, Southern Cross, Flagstaff, Melbourne Central ja Parliament.


title: Melbournen paikallisjuna

text:
Kun Victorian rautatiet yksityistettiin vuonna 1999, Melbournen paikallisjunia alkoi operoida Connex. Vuoden 2009 lopulta alkaen paikallisjunia on operoinut hongkongilainen MTR-yhtiö nimellä Metro Trains.
Lisäksi järjestelmään kuuluu dieseljunayhteys Frankstonista Stony Pointiin.


title: Kirkkojärvi (Hamina)

text: Kirkkojärvi on Vehkajoen vesistössä Haminassa sijaitseva järvi. Järvi kuuluu Natura 2000-alueisiin. Järven pohjoisosaan laskevat pohjoisesta Vehkajoki ja Pyölinjoki sekä idästä Lelunjoki. Kirkkojärvi laskee vetensä Mullinkosken ja Salmenvirran kautta Suomenlahteen.


title: Kirkkojärvi (Hamina)

text: Kirkkojärvi on maankohoamisen seurauksena äskettäin merestä kuroutunut järvi. Järvi on rehevöitynyt ja lähes kokonaan umpeenkasvanut. Kirkkojärveä kunnostettiin vuosina 1994–1995 rakentamalla järven keskiosien yli pengerpato, jolla eteläosa erotettiin muusta järvestä. Eteläosan vedenpintaa nostettiin ja sitä pidetään noin 0,8 metriä pohjoisosaa korkeammalla. Eteläosan ympäri kaivettiin myös avoin uoma.


title: 400 000

text: 400 000 on rap-yhtye Sauruksen toinen studioalbumi. Sen julkaisi Lyhtyjä -niminen levy-yhtiö vuonna 2005.


title: Shelley Duvallin silmät

text: Shelley Duvallin silmät on rap-yhtye Sauruksen ensimmäinen studioalbumi. Se julkaistiin vuonna 2003 Lyhtyjä -nimisen levy-yhtiön kautta.


title: Rikospaikkana Presidio

text: Rikospaikkana Presidio () on vuonna 1988 ensi-iltansa saanut jännityselokuva, jonka pääosaa näyttelee Sean Connery. Elokuvan on ohjannut Peter Hyams, joka myös toimi elokuvan pääkuvaajana.


title: Rikospaikkana Presidio

text: San Franciscossa sijaitsevassa Presidion sotilastukikohdassa on tapahtunut raaka murha. Rikosta selvittämään laitetaan everstiluutnantti Alan Caldwell (Connery) ja poliisitarkastaja Jay Austin (Harmon). Miehet eivät oikein pidä toisistaan, koska juuri Caldwell aikoinaan erotti Austinin sotilaspoliisista. Nyt heidän on kuitenkin unohdettava erimielisyytensä ja työskenneltävä yhdessä.


title: Rikospaikkana Presidio

text: "Video-oppaassa" vuodelta 1994 Asko Alanen pitää elokuvaa kaavamaisena vauhtitrillerinä, jonka suvantokohdissa puhutaan rakkaudesta tai isänmaallisuudesta. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: HMS Argus (I49)

text: HMS Argus (viirinumero 49) oli Britannian kuninkaallisen laivaston lentotukialus toisessa maailmansodassa. Alus oli maailman ensimmäinen tukialus, jossa oli yhtenäinen koko aluksen peittävä lentokansi, mikä mahdollisti maalentokoneiden nousemisen alukselta ja laskeutumisen takaisin.


title: HMS Argus (I49)

text: Kuninkaallisen laivaston suunnitteluvirasto tarvitsi suuren laivanrungon, ja se osti siksi keskeneräisen matkustaja-aluksen "Conte Rosson", jonka Lloyd Sabaudo Line oli tilannut vuonna 1914. Runko oli maannut varastoituna elokuusta 1914, ja laivasto osti sen elokuussa 1916. Viraston saatua haltuunsa tarvitsemansa rungon, johon ensi kertaa voitiin rakentaa täyspitkälentokonesuoja ja lentokansi, suunnitelmien toteuttaminen päästiin aloittamaan.


title: HMS Argus (I49)

text: Ensimmäiset lentokoneet olivat lokakuussa 1918 alukselle sijoitetut kahdeksantoista Sopwith Cuckoo -torpedokonetta, joita toivottiin voitavan käyttää hyökkäyksessä Saksan keisarikunnan laivaston Avomerilaivastoa vastaan sen ollessa kotisatamissaan. Alukselle oli ajan myötä sijoitettu myös muita koneita:


title: HMS Argus (I49)

text: "Argus" otettiin lopulta 14. syyskuuta 1918 laivastopalvelukseen ja everstiluutnantti Richard Bell Davis laskeutui ensimmäisenä alukselle Sopwith Ship Strutterillaan 1. lokakuuta. Telakalla ei oltu asennettu jarruvaijereita, mihin syynä oli päätöksenteon hitaus valittaessa parasta mallia. Jarruvaijerit saatiin kuitenkin lainattua "HMS Furiousilta". Koneiden nopeudet olivat kuitenkin niin pieniä, ettei jarruvaijeria tarvittu niinkään pysäyttämiseen kuin kannella pitämiseen moottoreita sammutettaessa. Alukselle sijoitetun Sopwith Cuckoo laivueen aloittaessa koulutuksensa astui aselepo voimaan.


title: HMS Argus (I49)

text: Huhtikuussa 1919 Suuri laivasto lakkautettiin ja siihen liitetyt alukset sijoitettiin muualle, jolloin "Argus" siirrettiin Atlantin laivastoon 1919. Alus osallistui laivaston mukana normaaliin rauhanajan palvelukseen, jonka muodostivat erilaiset harjoitukset ja vierailut. Se myös vastaanotti uudistuvaa kalustoa. Alus osoittautui hyvin ohjautuvaksi riittävässä nopeudessa, mutta erittäin vaikeasti hallittavaksi nopeuden laskiessa ja suuren tuulipinnan aiheuttaessa ylimääräisen ongelman ohjattavuuteen.


title: HMS Argus (I49)

text: "Arguksen" pienen koon (uppouma noin 14 000 tonnia) ja hitauden vuoksi sen taisteluarvo oli vähäinen. Alusta käytettiinkin pääasiassa lentäjien kouluttamiseen tukialukselta toimimiseen avomerellä ja uusien toimintatapojen suunnitteluun, kun ilma-ase liitetään osaksi "perinteistä" meritaistelua. Kun uusia tukialuksia saatiin palveluskäyttöön, "Argus" siirrettiin 1920-luvulla reserviin ja koululaivaksi, ja sellaisena se palveli vielä toisen maailmansodan alun.


title: HMS Argus (I49)

text: Koska Britannia oli toisen maailmansodan alussa kärsinyt suuria tukialustappioita, "Argus" palautettiin aktiivipalvelukseen. Alus kuljetti kesäkuussa 1940 Maltalle laivaston ilmavoimien 830 laivueen kaksitoista Fairey Swordfishiä.


title: HMS Argus (I49)

text: Alus siirsi omat lentokoneensa maihin ja sille siirrettiin 20. heinäkuuta 1940 Govanissa kaksitoista kuninkaallisten ilmavoimien 418 lentueen Hawker Hurricane Mk I -hävittäjää. Lentueen kuormauksen päätyttyä alus lähti 24. heinäkuuta Gibraltarille suojanaan "HMS Encounter", "HMS Gallant", "HMS Greyhound" ja "HMS Hotspur". Kuusi vuorokautta myöhemmin osasto kohtasi Force H:n, joka saattoi osaston edelleen Sisilian länsipuolelle. Määrättyyn pisteeseen saavuttuaan lentokoneet lähetettiin 2. elokuuta ilmaan oppaanaan pari Skuaa opastamassa ne Maltalle, jossa niistä muodostettiin 261. laivue. Force H suojasi osaston paluun Gibraltarille, jossa "Argus" sai 4. elokuuta suojakseen Liverpooliin matkanneet "HMS Valiantin", "HMS Faulknorin" ja "HMS Foresterin".


title: HMS Argus (I49)

text: "Argus" vastaanotti elokuun puolessä välissä Liverpoolissa 30 tropiikki varustettua Hurricane hävittäjää sekä erilaisia varusteita. Alus lähti ilman omia koneitaan 22. elokuuta Takoradiin, jonne se saapui 5. syyskuuta. Koneet ja varusteet purettiin, jonka jälkeen hävittäjät lensivät Afrikan halki Egyptiin. Lentotukialus palasi Britteinsaarille.


title: HMS Argus (I49)

text: Lyhyen telakalla vietetyn huoltojakson ja Islannissa käynnin jälkeen alus palasi 25. lokakuuta Clydeen, jossa sille siirrettiin kaksitoista Hurricanea sekä oppaiksi kaksi Skuaa. Alukselle ei jäänyt sen omia koneita. Alus lähti Ranskan antautuessa kohti Gibraltaria ja se kohtasi 15. marraskuuta Force H:n. Italian laivaston merellä olo aiheutti lentoonlähtöpaikan siirtämisen lännemmäksi kuin aimmassa operaatiossa, mikä aiheutti kahdeksan Hurricanen ja yhden Skuan tuhoutumisen. Alus saapui Briteinsaarille 14. joulukuuta aloittaen valmistautumisen seuraavaan kuljetukseen.


title: HMS Argus (I49)

text: "Argus" liitettiin osaksi Gibraltaria kotisatamanaan pitävää Force H:ta, ja sen mukana se suojasi operaatio Harpoonin saattuetta kohti Maltaa. Alus oli tukemassa myös liittoutuneiden maihinnousua Pohjois-Afrikkaan ja palasi lopulta 1943 koulutustehtäväänsä ja sittemmin reserviin majoitusalukseksi 1944.


title: HMS Argus (I49)

text: "Argus" myytiin romutettavaksi 1946.


title: Ozone Monday

text: Ozone Monday on vuonna 1996 perustettu hard rock -yhtye. Yhtye perustettiin samana vuonna hajonneen Skid Row'n pohjalta, ja kokoonpanossa tapahtui vain yksi muutos- sillä Sebastian Bach ei ollut enää tässä yhtyeessä laulajana. Yhtye äänitti kokonaisen albumin, mutta ainoiksi julkaisuiksi jäivät vuonna 1997 ja 1998 yksi demo ja ep. Kappale "Born A Beggar" ilmestyi Skid Rown albumilla "Thickskin". Yhtye hajosi 1999, kun Skid Row teki paluun lavoille. Tosin yhtyeeseen vain pestattiin uusi laulaja ja nimi vaihdettiin takaisin Skid Rowiksi.


title: Peurajärvi (Kanada)

text: Peurajärvi () on suuri järvi Kanadan keskiosissa Saskatchewanin ja Manitoban provinssien rajalla. Järven pinta-ala on noin 6 650 km², joten se on Kanadan yhdeksänneksi suurin järvi, kun Suuret järvet lasketaan mukaan, ja kuuluu maailman 30 suurimman järven joukkoon. Saskatchewanin järvistä se on Athabascajärven jälkeen toiseksi suurin.


title: Peurajärvi (Kanada)

text: Järven rantaviiva on hyvin rikkonainen, ja järvessä on lukuisia pieniä saaria. Itärannalla on pieni Kinoosaon taajama, pohjoispäässä Manitobaan kuuluva Brochetin kunta ja eteläpäässä Southendin kylä. Järvi laskee pääosin etelään Reindeer River -joen kautta Churchilljokeen, joka virtaa edelleen itään Hudsoninlahteen. Järvi on kalaisa ja sen takia varsin suosittu urheilukalastuskohde.


title: Peurajärvi (Kanada)

text: Järven eteläpäässä on noin 5 kilometrin levyinen ja 220 metriä syvä Deep Bay -lahti, joka on syntynyt suuren meteoriitin törmäyksessä liitukaudella noin 100 miljoonaa vuotta sitten. Tarun mukaan lahdessa on elänyt hirviö, joka on syönyt järven ympäristöön talvehtimaan tulleita peuroja niiden kulkiessa järven jäällä. Alue on muutenkin geologisesti kiinnostava, sillä sen kallioperä kuuluu maapallon vanhimpiin, proterotsooisella kaudella syntyneisiin muodostumiin.


title: Peurajärvi (Kanada)

text: Huolimatta useiden tutkimusmatkailijoiden (muun muassa David Thompson) vierailtua järvellä, alue ei koskaan ollut merkittävä turkiskaupan kannalta. Alueelle perustettiin useita turkiskauppa-asemia 1790–1800-lukujen vaihteessa, joista jokainen lopetti toimintansa muutaman vuoden toiminnan jälkeen.


title: Šalom

text: Šalom () on heprealainen sana, joka merkitsee 'rauhaa' ja 'hyvinvointia'. Samoin kuin suomen kielessä, rauha voi tarkoittaa kahden osapuolen välistä rauhaa (erityisesti ihmisen ja Jumalan tai kahden kansan välistä) tai sisäistä rauhaa. Sanaa käytetään erityisesti tervehdyksenä, samoin kuin arabiankielinen sanaa "salam", jota käytetään myös muslimien kesken toivotuksessa "salam aleikum" (rauha kanssasi). Heprean "Šalom aleichem" (suom. rauha kanssasi) on yleinen tervehdys.


title: Kiekko-67

text: Kiekko-67 on turkulainen rulla- ja jääkiekkoseura, joka perustettiin Åbo IFK:n jääkiekkojoukkueen pohjalle. Seuran perustajia oli muun muassa Kalervo Kummola.


title: Kiekko-67

text: Seura pelasi kaudella 1970–1971 SM-sarjassa. Tuolloin joukkueessa pelasivat muun muassa myöhemmin Tampereen Ilveksen kapteenina toiminut Veikko Suominen, vuonna 1964Tampereen Tapparassa Suomen-mestaruuden voittanut Juhani Peltola sekä Marko ja Miikka Kiprusoffin isä Jarmo Kiprusoff, joka oli myös seuran perustajia.


title: Kiekko-67

text: 1990-luvulla seura pelasi I-divisioonassa toimien välillä TPS:n farmijoukkueena. Tuolloin joukkueessa pelasi myöhempiä suomalaisia huippupelaajia, kuten Petteri Nummelin, Mikko Eloranta ja Sakari Palsola.


title: Kiekko-67

text: Kaudella 2018–2019 seuran edustusjoukkue pelaa IV-divisioonassa.


title: Mohamed Ould Abdel Aziz

text: Kenraali Mohamed Ould Abdel Aziz (s. 1956) on mauritanialainen sotilas. Hän johti elokuun 2005 vallankaappausta, joka syrjäytti maata parikymmentä vuotta hallinneen presidentti Ould Tayan ja siirsi maan demokratiaan, sekä elokuun 2008 kaappausta, joka syrjäytti presidentti Sidi Ould Cheikh Abdallahin. Hän johti elokuusta 2008 lähtien maata hallitsevaa Asevoimien ja turvallisuusjoukkojen valtioneuvostoa. Heinäkuussa 2009 hänet valittiin siviilipresidentiksi.


title: Mohamed Ould Abdel Aziz

text: Abdel Aziz on kotoisin Akjoujtista. Hän liittyi asevoimiin 1977 ja kouluttautui kuninkaallisessa sotilasakatemiassa Marokossa. Hän muodosti ja johti presidentin henkivartiokaartia BASEP, joka kukisti kesäkuun 2003 vallankaappausyrityksen ja sotilaskapinan elokuussa 2004, josta hänet palkittiin korkeimmin kunnianosoituksin.


title: Mohamed Ould Abdel Aziz

text: Vallankaappauksessa 3. elokuuta 2005 poliisivoimien komentajan Ely Ould Mohamed Vallin ja eversti Abdel Azizin johdolla syöstiin vallasta presidentti Maaouya Ould Sid'Ahmed Taya. Läntiset tarkkailijat kuvasivat Abdel Azizia maalliseksi, nasserilaiseksi arabinationalistiksi ja totesivat hänen olevan perinteisesti johtavassa olemassa olevasta Oulad Bou Sbaa -klaanista, mikä herätti epäilyjä hänen sitoutumisestaan demokratiaan. Tästä huolimatta Mauritanian lehdistö kiitti Abdel Azizia sotilasvallan pituuden lyhentämisestä 19 kuukauteen ja pyrkimyksistä vähentää vaalivilppiä järjestetyissä demokraattisissa vaaleissa.


title: Mohamed Ould Abdel Aziz

text: 30. elokuuta 2007 uusi presidentti Abdallahi nimitti Abdel Azizin presidentilliseen pääesikuntaan (Chef d'Etat-major particulier du Président de la République). Hän sai myös kenraalin arvon. Hän toimi presidentin henkilökohtaisena lähettiläänä Marokkoon sekä johti joukkoja, jotka ajoivat takaa neljä ranskalaista turistia surmanneita salafistikapinallisia joulukuussa 2007.


title: Mohamed Ould Abdel Aziz

text: Parissa kuukaudessa ennen elokuun 2008 vallankaappausta maassa oli kolme hallitusta. Presidentin PNDD-puolueen ja parlamentin välinen kiista kärjistyi 4. elokuuta 2008, kun 25 parlamenttiedustajaa ja 23 senaattoria erosi puolueesta. 6. elokuuta aamulla presidentti määräsi Abdel Azizin erotettavaksi useiden muiden kenraalien ohella. Kello 09:20 BASEPin joukot vangitsivat presidentin, pääministerin ja sisäministerin pääkaupungissa Nouakchottissa. al-Arabiya-televisioasema toisti juntalta peräisin olleen viestin. Abdel Aziz nimettiin Asevoimien ja turvallisuusjoukkojen valtioneuvoston johtoon.


title: Mohamed Ould Abdel Aziz

text:
Kansainvälinen reaktio kaappaukseen oli tyly. Juntta lupasi kuitenkin pitää uudet presidentinvaalit "niin pian kuin mahdollista".
Vaalit järjestettiin heinäkuussa 2009. Virallisten tulosten mukaan Abdel Aziz sai ensimmäisellä kierroksella 52,6 % äänistä ja hänen lähin haastajansa alle 17 %, jolloin hän tuli valituksi suoraan.


title: Mohamed Ould Abdel Aziz

text: Lokakuussa 2012 Abdel Aziz haavoittui, kun mauritanialaiset sotilaat avasivat ilmeisesti vahingossa tulen kohti presidentin autosaattuetta.


title: Mohamed Ould Abdel Aziz

text: Vuoden 2014 presidentinvaaleissa hän oli ennakkosuosikki. Oppositio julisti vaalit boikottiin.


title: Blankettilaki

text: Blankettilaki (, ranskan sanasta "blanc" ’valkoinen’) on laki, jossa ei ole varsinaisia oikeussäännöksiä, vaan ainoastaan valtion hallintoelimille annettu valtuutus oikeussäännösten antamiseen säädetyssä järjestyksessä.


title: Blankettilaki

text: Suomessa blankettilakeja käytetään usein valtiosopimusten lainsäädäntöä vaativien määräysten voimaansaattamiseen. Valtiosopimuksen sisältäessä voimassa olevien lakien kanssa ristiriidassa olevia kohtia on joko muutettava lainsäädäntöä tai säädettävä blankettilaki, jolla sopimuksen säännökset säädetään Suomessa voimassa oleviksi. Blankettilaki sisältää yleensä vain kaksi pykälää. Ensimmäisessä pykälässä lukee esimerkiksi "...sopimuksen lainsäädännön alaan kuuluvat määräykset ovat lakina voimassa sellaisina kuin Suomi on niihin sitoutunut". Toisessa pykälässä lukee vaikkapa "Tämän lain voimaantulosta säädetään tasavallan presidentin asetuksella."


title: Blankettilaki

text: Ehdotus blankettilaiksi annetaan eduskunnalle hallituksen esityksessä. Samassa esityksessä eduskuntaa pyydetään hyväksymään myös neuvoteltu valtiosopimus. Tällaista lakiehdotusta ei voida jättää lepäämään, mutta muuten se käsitellään kuten muutkin lakiehdotukset. Perustuslakia koskeva blankettilaki on hyväksyttävä kahden kolmasosan enemmistöllä, muissa riittää yksinkertainen enemmistö.


title: Blankettilaki

text: Jos valtiosopimuksen voimaansaattaminen ei edellytä lain säätämistä, voidaan asiasta antaa asetus. Tällöin annetaan yleensä blankettiasetus. Sellainen annetaan usein myös lainsäädäntöä edellyttäneen valtiosopimuksen voimaansaattamisesta. Blankettiasetus saattaa sisältää myös esimerkiksi Suomen tekemiä varaumia sopimukseen.


title: Blankettilaki

text: Blankettilait ja blankettiasetukset ovat blankettisäädöksiä.


title: Einar Inkeroinen

text: Einar Ilmari Inkeroinen () oli Kauppalehden pitkäaikainen päätoimittaja.


title: Einar Inkeroinen

text: Inkeroisen vanhemmat olivat pastori Taavi Inkeroinen ja Elin Aleksandra Wilskman. Hän pääsi ylioppilaaksi 1925, suoritti kauppakorkeakoulun päästötutkinnon 1927 ja valmistui kauppatieteiden kandidaatiksi 1929. Inkeroinen toimi Suomen ylioppilaskuntien liiton varapuheenjohtajana ja puheenjohtajana 1931.


title: Einar Inkeroinen

text: Inkeroinen oli Kauppalehden päätoimittajana 1931–1951. Hän oli lehteä kustantaneen "Kauppalehti Oy":n johtokunnan jäseneneä vuodesta 1931 ja yhtiön toimitusjohtajana 1934–1956.


title: Peurajärvi

text: Peurajärvi voi tarkoittaa ainakin seuraavia maantietellisiä kohteita:


title: Peter Öberg

text: Peter Öberg (17. huhtikuuta 1980) on ruotsalainen suunnistuksen MM-mitalisti, joka edustaa ruotsalaista OK Hälleniä.


title: Peter Öberg

text: Öberg pitää päämatkanaan keskimatkaa, jolla hän on saavuttanut MM-hopeaa Trondheimissa 2010 ja Savoiessa 2011. Trondheimissa Öberg hävisi kultaa voittaneelle Norjan Carl Waaler Kaasille ainoastaan seitsemän sekuntia. Savoiessa 2011 isäntämaan Thierry Gueorgiou voitti kultaa ylivoimaisesti reilulla kahdella minuutilla. Öbergillä on lisäksi viestistä MM-hopeaa Ukrainan kisoista 2007 ja Suomen kisoista 2013, MM-pronssia Sveitsin kisoista 2012 sekä EM-kultaa Viron kisoista 2006. Vuonna 2008 Öberg voitti uransa ensimmäisen maailmancupin osakilpailun Ruotsissa sprinttimatkalla. Seuraavana vuonna hän voitti kaksi maailmancupin osakilpailua ja sijoittui cupin kokonaiskilpailussa kolmanneksi. Nuorten sarjassa hänellä on viestin MM-hopea vuodelta 2000.


title: Live in São Paulo

text: Live in São Paulo on Sepulturan toinen livealbumi, joka julkaistiin 8. marraskuuta 2005. Kappaleet nauhoitettiin 3. huhtikuuta 2005 São Paulossa, Brasiliassa. Albumi julkaistiin myös DVD-formaatissa.


title: Roman Jefimov

text: Roman Jefimov (, s. 7. huhtikuuta 1976) on venäläinen suunnistuksen viestin kaksinkertainen maailmanmestari, joka edustaa suomalaista Hiisirastia.


title: Roman Jefimov

text: Jefimov kuului MM-kultaa voittaneeseen Venäjän joukkueeseen peräkkäisinä vuosina 2006 Tanskassa ja 2007 Ukrainassa. Hänen muita saavutuksiaan ovat Ukrainan MM-kisojen pitkän matkan kuudes sija 2007 sekä vuoden 2002 Unkarin EM-kisoissa keskimatkan kuudes sija.


title: Roman Jefimov

text: Jefimov on naimisissa Natalja Jefimovan (o.s. Koržova) kanssa.


title: Cândido Godói

text: Cândido Godói on Brasiliassa Rio Grande do Sulin osavaltiossa Argentiinan rajalla sijaitseva kunta, joka on perustettu 10. syyskuuta 1963. Sen pinta-ala on 246,275 km². Vuonna 2007 siellä oli 6 934 asukasta.


title: Cândido Godói

text: Cândido Godóista käytetään Brasiliassa lisänimeä "Terra dos Gêmeos" (’Kaksosten maa’), sillä se tunnetaan poikkeuksellisen suuresta kaksoslasten syntyvyydestä.


title: Cândido Godói

text: Argentiinalainen historioitsija Jorge Camarasa on esittänyt teorian, jonka mukaan Josef Mengelen kokeet olisivat aiheuttaneet kunnan suuren kaksossyntyvyyden. Mengelen tiedetään paenneen toisen maailmansodan jälkeen vuonna 1949 Etelä-Amerikkaan ja jatkaneen siellä kaksostutkimuksia. Mengelen saavuttua Etelä-Amerikkaan alkoi kaksosten osuus kasvaa 1963 vuodesta alkaen. Nykyisin kunnassa jo yksi viidestä syntyneestä lapsesta on kaksonen, ja kaksospareja on nyt yli sata.


title: Cândido Godói

text: Vuonna 2011 julkistettujen tutkimustulosten mukaan syntymätodistukset osoittavat, että kaksosia syntyi kylässä poikkeuksellisen paljon jo 1930-luvulla ennen Mengelen väitettyä vierailuajankohtaa. Lisäksi monilla kaksosia synnyttäneillä naisilla Cândido Godóissa todettiin tietty geenimuunnos, jonka uskotaan tulleen kylään saksalaisten siirtolaisten mukana ja yleistyneen sisäsiittoisuuden takia. Tutkijat uskovat tämän geenimuunnoksen altistavan äidit kaksosraskauksille.


title: Tuli kulkee

text: Tuli kulkee (RA146) on Tuonentoinen studioalbumi, joka julkaistiin 21. marraskuuta 2007.


title: Tuli kulkee

text: Kaikki kappaleet säveltänyt Hanttu ja sanoittanut Teittinen, ellei toisin mainittu. Kaikki sovitukset Tuoni.


title: Graham Gristwood

text: Graham Gristwood (31. toukokuuta 1984) on brittiläinen suunnistuksen maailmanmestari. Hän asuu Surreyssä ja edustaa ruotsalaista Södertälje-Nykvarn Orienteringia sekä kotimaassaan Octavian Droobersia.


title: Graham Gristwood

text: Gristwood voitti uransa tähän asti ainoan MM-mitalinsa Olomoucin kisoissa 2008. Hän juoksi avausosuuden Jukolan viestissä IFK Lidingön joukkueessa, joka sijoittui lopulta neljänneksi.


title: Sean McCabe

text: Sean McCabe, myöhemmin Shawn Mars, on yhdysvaltalainen muusikko. Hän tuli entisten Skid Row muusikoiden perustamaan Ozone Monday yhtyeeseen vokalistiksi 1990-luvun puolivälissä. Pian kuitenkin yhtyeen muut jäsenet (Scotti Hill, Dave Sabo, Rachel Bolan ja Charlie Mills) päättivät koota Skid Row'n uudestaan, jolloin Sean McCabe korvattiin uudella laulajalla. Skid Row levytti paluu albumilleen Thickskin yhden McCaben osaltaan kirjoittaman kappaleen Born a Beggar. Sean siirtyi kuitenkin nimellä Shawn Mars toiseen projektiin Mars Needs Women, joka sai Warnerin kanssa sopimuksen levystä, ja Ozone sai jäädä. Ensilevy oli "Sparking Ray Gun". Yhtye kiersi Yhdysvaltoja, ja kappale "Superhero" sai jonkin verran menestystä. Mars Needs Woman teki vielä kaksi cd:tä, mutta sen jälkeen McCabe halusi ryhtyä oman albumin tekoon ja syntyi "Fabulous disaster". Hän teki siihen kaikki kappaleet itse, ja hän myös esitti ja äänitti kaiken itse.